Poliisin mukaan kansanedustajan, nykyisen europarlamentaarikko Laura Huhtasaaren rinnastaminen keskitysleiri Dachaun vartijaksi ei ole rikos.

Poliisin mukaan ei ole kunnianloukkaus rinnastaa Laura Huhtasaarea keskitysleirin vartijaan, kun rinnastus liittyi Huhtasaaren toimintaan politiikassa. Antti Nikkanen

Laura Huhtasaari (ps) jakoi torstaina Twitterissä kuvan poliisin tekemästä päätöksestä saatesanoilla: ”Jos vertaat kollegaasi keskitysleirin vartijaan, niin se on täysin sallittua. Tein siis noin vuosi sitten tutkintapyynnön”.

Tapaus juontaa juurensa joulukuulle 2018. Huhtasaari oli kirjoittanut Uuden Suomen blogissaan kriittisesti siitä, miten islamin uskontoa voi julkisuudessa käsitellä. Tästä blogista johtuen Uusi Suomi laittoi Huhtasaaren kuukaudeksi kirjoituskieltoon omalle sivustollaan.

Huhtasaaren saamaa kirjoituskieltoa innostui Facebookissa käsittelemään keskustan kansanedustaja Mikko Kärnä. 13. joulukuuta 2018 Kärnä kirjoitti:

– Noh... Tästä nyt varmaan joku pahoittaa mielensä, mutta Lauran kaltainen naistyyppi oli Dachaussa vartijoina. Päivisin vähän hutkittiin juutalaisia ja illalla keiteltiin omille lapsille puuroa sekä silitettiin kutreja. Huhtasaari vetää tämän maahanmuutto- ja islamkysymyksen samalla tavoin ihan törkeästi överiksi, luoden samalla itsestään kuvaa ihanana perheenäitinä (jolla on toki iso taistelukoira). Ei kannattaisi. Pitäisi pystyä puhumaan asiasta ketään väestöryhmää leimaamatta. Se on lopulta ihan helppoa.

Ei epäillä rikosta

Huhtasaari teki Kärnän Facebook-päivityksestä tutkintapyynnön poliisille. Hän halusi poliisin tutkivan, onko Kärnä syyllistynyt kunnianloukkaukseen.

Torstaina Huhtasaari jakoi Twitterissä tiedon siitä, että Lapin poliisi oli asian tutkinut, eikä sen mukaan ollut aihetta epäillä Kärnää rikoksesta.

– Kansanedustaja Kärnän kirjoitus kohdistuu Huhtasaaren menettelyyn politiikassa, eikä se selvästi ylitä sitä rajaa, mitä voidaan pitää hyväksyttävänä. Edellä esitetyn perusteella ei ole tullut ilmi sellaisia seikkoja, joiden perusteella asiassa olisi syytä epäillä rikosta, poliisin päätöksessä kirjoitetaan.

Mikko Kärnä sanoo, että häntä on huvittanut, että Huhtasaari teki asiasta poliisille tutkintapyynnön. MARKKU OJALA

Poliisi viittaa päätöksessään kunnianloukkausta koskevaan säädökseen ja toteaa, että ”kunnianloukkauksena ei pidetä arvostelua, joka kohdistuu toisen menettelyyn politiikassa, elinkeinoelämässä, julkisessa virassa tai tehtävässä, tieteessä, taiteessa taikka näihin rinnastettavassa julkisessa toiminnassa ja joka ei selvästi ylitä sitä, mitä voidaan pitää hyväksyttävänä”.

Laura Huhtasaari kommentoi poliisin päätöstä Satakunnan Kansalle, joka uutisoi asiasta ensimmäisenä.

– Perussuomalaisen poliitikon kunniaa ei näköjään voi loukata koskaan. Tämän pahemmaksihan ei enää voi mennä, kuin Kärnän syytös, että tappaisin liukuhihnalta porukkaa joka päivä, Huhtasaari totesi.

Mikko Kärnä puolestaan toteaa Iltalehdelle, että häntä on huvittanut koko tapaus.

– Perussuomalaiset esiintyy sananvapauden puolustajana, kaikkea mahdollista pitäisi pystyä sanomaan vieraslajeista ja muista lähtien, mutta sen jälkeen kun asia kohdentuu itseen, niin on tällainen reaktio ensimmäisenä, Kärnä sanoo.